Uloga spremišta u životu visokoškolske knjižnice : rekapitulacija sedmogodišnjeg rada zatvorenog spremišta Knjižnice FFZG-a

Dr. sc. Aleksandra Pikić, viša knjižničarka

apikic@ffzg.hr

Filozofski fakultet Sveučilišta u Zagrebu, Knjižnica

Cilj ovog predavanja je dati pregled rada spremišta kroz osvrt na njegovu ulogu u poslovanju knjižnice općenito te opis sedmogodišnjeg usustavljivanja poslovanja zatvorenog spremišta pregledom izazova i njihovih konkretnih rješenja.

Bez obzira radi li se o novim zgradama ili adaptacijama postojećih zgrada visokoškolskih knjižnica, fizički prostor knjižnice mora do određene mjere biti fleksibilan kako bi uspješno odgovorio na izazove koji se stavljaju pred knjižnice. Fleksibilnost prostora otvorenog pristupa knjižnice bitnim dijelom omogućuje njezino spremište. Tako kad u otvorenom pristupu nema dovoljno prostora za rast i razvoj zbirki ili kada se dio prostora u kojem je smještena građa želi prenamijeniti u neku drugu svrhu, poput prostora za grupni rad, potrebno je višak građe premjestiti u spremište. Uobičajeni „višak“ je zastarjela građa, građa koja ima posebne potrebe za prostorom ili građa koja se rijetko koristi. Prednosti smještaja građe u spremišni prostor knjižnice, pogotovo one koja je rijetka, krhka i vrijedna, su optimalni mikroklimatski uvjeti, ponajprije temperatura i vlažnost, zatim povećana kontrola korištenja, a time i sigurnost, te rijetko rukovanje građom, čime se produljuje njezin vijek trajanja. Daljnja prednost smještaja knjižnične građe u zatvoreno spremište je lakše lociranje, odnosno smanjena vjerojatnost pogrešnog ulaganja građe na police, za razliku od otvorenog pristupa, gdje korisnici sami često uzimaju i vraćaju građu na police. Visoka cijena građevinskih radova i opremanja zgrada knjižnica dovela je do potrebe za razvojem sustava za pohranu velike gustoće. Za razliku od uobičajenih, fiksnih regala kakve možemo naći u otvorenom pristupu, sustavi za pohranu visoke gustoće koji su zaštitni znak zatvorenih spremišta, optimalno iskorištavaju površinu namijenjenu skladištenju građe. Takvi sustavi su: (stariji) pokretni regali (kompaktusi) i (noviji) sustavi automatske pohrane i isporuke (*automated storage and retrieval system*) tj. SAPI (ASRS) – računalno kontrolirano automatsko pronalaženje i ulaganje građe.

Vrlo brzo nakon otvorenja nove knjižnice, a onda i zatvorenog spremišta za narudžbe korisnika, zatvoreno spremište se suočilo s velikim problemom sporog i teškog pronalaženja građe, a time i većeg nezadovoljstva korisnika. Glavni uzroci sporog pronalaženja građe bili su: korištenje preko 20 sustava starih signatura odsječkih knjižnica za omeđenu građu, duplikati zapisa časopisa te isti naslovi časopisa na različitim signaturama. Naime, prije same selidbe u nove prostore Knjižnice FFZG-a, svakoj je od tadašnjih odsječkih knjižnica (s obzirom na veličinu svog fonda) dodijeljen određeni broj kompaktusa za smještaj slabije tražene građe. Tamo su predmetni/e knjižničari/ke smjestili knjige, posebne otiske, ali i ocjenske radove, fotokopije, neobrađenu građu te donacije iz starih, odsječkih knjižnica. Za razliku od signatura u otvorenom pristupu, signature ove građe su ostale kakve su i bile u starim, odsječkim knjižnicama. Dobar dio odsječkih knjižnica imao je signature temeljene na skraćenom ili pak punom UDK broju, koje su primjerenije otvorenom pristupu u knjižnici, budući da ondje korisnici mogu pregledavati građu okupljenu prema određenim stručnim područjima i temama. Preko 20 sustava signiranja odsječkih knjižnica ne samo što je uvelike kompliciralo pronalaženje naručene građe, već je i otežavalo njezino vraćanje na svoje mjesto na polici. Pored toga što se gubi dragocjeno vrijeme koje je od najveće važnosti kod isporuke građe korisniku, veća je i vjerojatnost pogrješke pri ponovnom ulaganju građe, čime ona postaje izgubljena za korisnike i knjižnicu. Još jedan problem sa signaturama pojavio se kod spuštanja omeđene građe iz otvorenog pristupa u zatvoreno spremište. Budući da je građa u otvorenom pristupu bila resignirana prema stručnim skupinama koje su slijedile područja i teme iz starih odsječkih knjižnica, spuštena građa se trebala ili ponovno resignirati u sustav koji su bivše odsječke knjižnice prije koristile ili ostaviti signaturu s otvorenog pristupa, što bi dodatno zakompliciralo pronalaženje, vraćanje i smještanje takve građe. Na sličan način kao što je smještena omeđena građa u zatvoreno spremište, preseljeni su i časopisi. Svaka od starih odsječkih knjižnica dobila je određene police za svoje časopise, a signaturu je dobio svaki naslov časopisa koji je odsječka knjižnica imala u svom fondu. Prvi i osnovni problem kod tako organizirane zbirke časopisa nastao je zbog toga što prije selidbe nije napravljena deduplikacija zapisa istih naslova časopisa u mrežnom katalogu Koha. Veliki broj starih odsječkih knjižnica primao je iste naslove časopisa za koje je svaka odsječka knjižnica izradila svoj zapis u mrežnom katalogu, što je dovelo do duplikata zapisa. Zbog toga se znalo događati da su na različitim signaturama smješteni različiti brojevi istog časopisa, pa je potraga za „pravom“ signaturom trajala duže vremena, što je umanjivalo kvalitetu usluge zatvorenog spremišta.

Drugi veliki problem s kojim smo se suočili u zatvorenom spremištu, a koji je također bio posljedica zadržavanja sustava signatura iz odsječkih knjižnica u novom prostoru zatvorenog spremišta, kao i zadržavanje cjelokupnog fonda časopisa svih odsječkih knjižnica – bio je neracionalna iskorištenost prostora. Kako knjige i ostale omeđene publikacije dolaze u različitim dimenzijama, njihova okupljenost prema stručnom području zahtijeva više prostora na policama. S druge strane, izostanak deduplikacije zapisa naslova časopisa doveo je do toga da su jedni te isti naslovi časopisa bili raspoređeni na nekoliko različitih signatura: npr. hrvatski časopis „Strani jezici“ dobio je šest različitih signatura za šest nizova proizašlih iz fondova starih odsječkih knjižnica koje su primale taj časopis. Na taj način signature knjiga i drugih omeđenih publikacija primjerene otvorenom pristupu i prekobrojne dublete nizova časopisa bezrazložno su zauzimale dragocjeni prostor za rast drugoj građi.

Kako bi se riješili svi gore navedeni problemi koji su otežavali normalno i kvalitetno poslovanje zatvorenog spremišta, odlučilo se resignirati cjelokupni obrađeni fond omeđenih publikacija u formalnom rasporedu građe, odnosno u rasporedu po formatu i tekućem broju (*n*umerus currens) što je i uobičajen način signiranja građe u zatvorenim spremištima. Također se pristupilo sustavnoj deduplikaciji zapisa naslova časopisa, izradi nedostajućih zapisa za promjenu naslova časopisa, fizičkom spajanju nizova istog naslova časopisa, izdvajanju i popisivanju prekobrojnih dubleta za pripremu prijedloga za otpis te popisivanju fonda novospojenih nizova časopisa u katalog Kohu, koji traje do danas.

Literatura:

Latimer, Karen. Collections to connections : changing spaces and new challenges in academic library buildings. Library trends. 60, 1(2011), 112–133.

Johnson, Peggy. Fundamentals of collection development and management. 3rd ed. Chicago : ALA editions, 2014.